เอไอเอสนกองทุนไทย
เอไอเอสนลงทุนไทยแลนด์ฟิวเจอร์ฟันด์ แต่หนีลงทุนพันธบัตรไทย ให้ผลตอบแทนต่ำ
17 มี.ค. 2559

เอไอเอสนลงทุนไทยแลนด์ฟิวเจอร์ฟันด์ แต่หนีลงทุนพันธบัตรไทย ให้ผลตอบแทนต่ำ
นายอภิศักดิ์ ตันติวรวงศ์ รมว.คลัง เปิดเผยว่า ขณะนี้มีกองทุนต่างประเทศหลายแห่งแสดงความสนใจที่จะมาลงทุนในกองทุนโครงสร้างพื้นฐานเพื่ออนาคตประเทศไทย หรือไทยแลนด์ฟิวเจอร์ฟันด์ ที่อยู่ระหว่างจัดตั้งขึ้นได้ภายในเดือน มี.ค.นี้ และจะเริ่มขายหน่วยลงทุนได้ในอีกไม่เกิน 2 เดือน รวมทั้งบริษัท เอไอเอ บริษัทประกันชีวิตรายใหญ่อันดับ 4 ของโลก ที่มีส่วนแบ่งการตลาดในไทย 22% แสดงความสนใจร่วมลงทุนเข้ามาแล้ว
“กลุ่มบริษัท เอไอเอ ซึ่งเป็นผู้ประมูลพันธบัตรรัฐบาลไทยรายใหญ่ก็ยังให้ความสนใจกับไทยแลนด์ฟิวเจอร์ฟันด์ เนื่องจากเป็นกองทุนระยะยาว สอดคล้องกับธุรกิจประกันชีวิต โดยคาดว่าใช้เวลาไม่เกินอีก 2 เดือน ก็จะจัดตั้งไทยแลนด์ฟิวเจอร์ฟันด์แล้วเสร็จ ถือเป็นจังหวะที่ดี เนื่องจากในปัจจุบันกองทุนต่างประเทศหลายแห่งมีเงินอยู่เป็นจำนวนมาก และต้องการหาช่องทางลงทุนเพิ่ม” นายอภิศักดิ์ กล่าว
ทั้งนี้ มั่นใจว่านักลงทุนต่างชาติหลายรายสนใจที่จะลงทุนในกองไทยแลนด์ฟิวเจอร์ฟันด์ เพราะปัจจุบันอัตราผลตอบแทนของหลายประเทศ เช่น ยุโรป และญี่ปุ่น อยู่ในระดับติดลบ ทำให้นักลงทุนต้องมองหาการลงทุนใหม่ที่ให้ผลตอบแทนดีกว่า 
นายสุขวัฒน์ ประเสริฐยิ่ง ประธานเจ้าหน้าที่ฝ่ายลงทุน บริษัท เอไอเอ ประเทศไทย กล่าวว่า บริษัทมีความเชื่อมั่นในประเทศไทย และกำลังรอดูรายละเอียดที่ชัดเจนของไทยแลนด์ฟิวเจอร์ฟันด์อยู่ว่าจะออกมาในลักษณะไหน 
“สำหรับเรื่องของเงินทุนไม่มีปัญหา เอไอเอพร้อมอยู่แล้ว เรามีเงินลงทุนอยู่ถึง 7 แสนล้านบาท และที่ผ่านมาก็ลงทุนในพันธบัตรรัฐบาลไทยเป็นหลัก มีอายุนานถึง 30-50 ปี” นายสุขวัฒน์ กล่าว
อย่างไรก็ตาม ในด้านผลตอบแทนพันธบัตรนั้น ถ้าพันธบัตรมีอายุ 30 ปีเท่ากัน การไปลงทุนในต่างประเทศจะให้ผลตอบแทนดีกว่า คือเฉลี่ยอยู่ที่ 5% ขณะที่พันธบัตรรัฐบาลไทย เฉลี่ยอยู่ที่ 3% โดยปัจจุบันบริษัท เอไอเอ ไปลงทุนพันธบัตรต่างประเทศ 7-8 หมื่นล้านบาท คิดเป็นสัดส่วนประมาณ 10% ของเงินลงทุนทั้งหมด โดยเฉพาะในกลุ่มประเทศเอเชียที่บริษัทมีความเชี่ยวชาญเป็นพิเศษและยังสามารถลงทุนเพิ่มได้อีก เนื่องจากกฎหมายเปิดให้ลงทุนได้ถึง 15%
อย่างไรก็ตาม ในภาวะการลงทุนช่วงนี้ที่คาดว่าทิศทางอัตราดอกเบี้ยโลกก็ยังอยู่ในระดับต่ำ บริษัทจะขยายการลงทุนในตราสารหนี้มากขึ้น และตลาดหุ้นไทยก็มีแนวโน้มดีขึ้น ปัจจุบันเอไอเอลงทุนในหุ้นประมาณ 1 แสนล้านบาท คิดเป็นสัดส่วนประมาณ 10-20% ของเงินลงทุน และลงทุนในอสังหาริมทรัพย์ 3% ส่วนที่เหลือเป็นตราสารหนี้ พันธบัตรรัฐบาล
ก่อนหน้านี้ มีบริษัทประกันชีวิตหลายแห่งสนใจที่จะนำเงินลงทุนไปลงทุนไทยแลนด์ฟิวเจอร์ฟันด์ เช่น บริษัท กรุงเทพประกันชีวิต บริษัท ฟิลลิปประกันชีวิต บริษัท กรุงไทย-แอกซ่า ประกันชีวิต และบริษัท เอฟดับบลิวดี ประกันชีวิต เป็นต้น โดยสิ้นปี 2558 บริษัทประกันชีวิตทั้งระบบมีสินทรัพย์ลงทุนรวม 2.76 ล้านล้านบาท เพิ่มขึ้น 12.07%